《李家庄》
清代·姚燮

下山新构屋，上山新垦田。不愁风雨无馑年，主人隐此人其仙。

虚堂壁青云罥树，薄川涨绿风吹棉。乌牛橐捆陇头麦，黄鸡鷇伏墙角烟。

晚来天色照葱翠，草光泛出春时妍。有时鸟语或非鸟，群籁琐屑交鸣弦。

空山储秀何自偏，一木一石皆婵娟。主人倾酒呼客前，肥羊大芋堆广筵。

侧耳忽变风涛响，仰首已见明月悬。主人行酒同行泉，客醉而舞相褊褼。

镵削俗虑忘拘挛，那能借得一弓地，梅花匝屋兰为櫋。

环以翠竹溪清涟，我当抱鹤兹长眠。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。